Eroare bahică

Poliţia municipiului Fălticeni a fost sesizată duminică dimineaţă despre dispariţia unui autoturism de pe o stradă din oraş. Alarma s-a dovedit a fi falsă până la urmă, după ce proprietarul a recunoscut că uitase unde îşi parcase cu o seară înainte maşina, din cauza băuturilor alcoolice pe care le consumase.

În jurul orei 05.15, bărbatul de 38 de ani i-a anunţat disperat pe poliţişti despre dispariţia autoturismului Mitsubishi, în timpul nopţii de sâmbătă spre duminică. Cercetările demarate de aceştia au dus la concluzia că în timpul serii anterioare, în jurul orei 22.00, bărbatul a ajuns în Fălticeni, la volanul autoturismului personal, pe care l-a parcat pe o stradă din oraş. După ce a consumat băuturi alcoolice în aceeaşi seară, bărbatul s-a trezit dimineaţă şi s-a dus glonţ la locul unde credea că-şi lăsase maşina. Aici însă a avut surpriza să nu găsească autoturismul, iar în urma căutărilor întreprinse de poliţişti autoturismul a fost găsit parcat pe bulevardul 2 Grăniceri din Fălticeni, în apropiere de ieşirea din oraş. Cu acest prilej, bărbatul ”păgubit” şi-a amintit că tocmai el fusese cel care parcase, cu o seară înainte, autoturismul în acel loc.